L 2/16
LV
Eiropas Savienības Oficiālais Vēstnesis
4.1.2023.
KOMISIJAS ĪSTENOŠANAS REGULA (ES) 2023/6 (2023. gada 3. janvāris), ar ko kā jaunu pārtikas produktu atļauj laist tirgū ar Lentinula edodes (šitake sēnes) micēliju fermentētu zirņu un rīsu proteīnu un groza Īstenošanas regulu (ES) 2017/2470 (Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (ES) 2015/2283 (2015. gada 25. novembris) par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr.
1852/2001 (1), un jo īpaši tās 12. panta 1. punktu,
tā kā:
(1)
Regula (ES) 2015/2283 paredz, ka Savienības tirgū drīkst laist tikai tādus jaunos pārtikas produktus, kas ir atļauti un iekļauti jauno pārtikas produktu Savienības sarakstā.
(2)
Saskaņā ar Regulas (ES) 2015/2283 8. pantu jauno pārtikas produktu Savienības saraksts tika izveidots ar Komisijas Īstenošanas regulu (ES) 2017/2470 (2).
(3)
2019. gada 12. decembrī uzņēmums MycoTechnology, Inc. (“pieteikuma iesniedzējs”) saskaņā ar Regulas (ES) 2015/ 2283 10. panta 1. punktu Komisijai iesniedza pieteikumu, kurā lūgts atļaut Savienības tirgū kā jaunu pārtikas produktu laist ar Lentinula edodes (šitake sēnes) micēliju fermentētu zirņu un rīsu proteīnu.
Pieteikuma iesniedzējs lūdza atļaut fermentēto zirņu un rīsu proteīnu izmantot miltu konditorejas izstrādājumos, maizē, maizītēs, grauzdiņos, picās, brokastu pārslās, graudaugu batoniņos, dzērienos uz augļu un dārzeņu bāzes, šķīstošo dzērienu pulveros, šokolādes un kakao konditorejas izstrādājumos, piena produktu analogos un nepiena ēdienreizes aizstājējos svara kontrolei, fermentētos produktos uz piena bāzes, makaronu izstrādājumos, gaļas izstrādājumos un gaļas produktos, zupās (lietošanai gatavās) un zupas koncentrātos vai pulveros, salātos, gaļas analogos, dzērienos uz piena bāzes un ēdienreizes aizstājējos svara kontrolei, kas paredzēti visām lietotāju grupām.
(4)
2019. gada 12. decembrī pieteikuma iesniedzējs Komisijai iesniedza arī lūgumu aizsargāt patentētus zinātniskos pētījumus un pieteikuma pamatošanai iesniegtos datus, proti, jaunā pārtikas produkta detalizētu ražošanas procesa aprakstu (3) un sastāva analīzi (4).
(5)
2020. gada 22. aprīlī Komisija lūdza Eiropas Pārtikas nekaitīguma iestādi (“Iestāde”) novērtēt ar Lentinula edodes (šitake sēnes) micēliju fermentētu zirņu un rīsu proteīnu kā jaunu pārtikas produktu.
(6)
2022. gada 28. februārī saskaņā ar Regulas (ES) 2015/2283 11. pantu Iestāde pieņēma zinātnisko atzinumu “Ar Lentinula edodes (šitake sēnes) micēliju fermentētu zirņu un rīsu proteīna kā jauna pārtikas produkta nekaitīgums saskaņā ar Regulu (ES) 2015/2283” (Safety of pea and rice protein fermented by Shiitake (Lentinula edodes) mycelia as a novel food pursuant to Regulation (EU) 2015/2283) (5).
(1) OV L 327, 11.12.2015., 1. lpp. (2) Komisijas Īstenošanas regula (ES) 2017/2470 (2017. gada 20. decembris), ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).
(3) MycoTechnology, Inc. (2020, nav publicēts).
(4) MycoTechnology, Inc. (2020 un 2021, nav publicēts).
(5) EFSA Journal 2022;20(4):7205.